**ЗОХИЦУУЛАХ ҮЙЛЧЛЭЛТЭЙ ХҮНСНИЙ ТУХАЙ ХУУЛИЙН ТӨСЛИЙН**

**ҮР НӨЛӨӨНИЙ ҮНЭЛГЭЭ**

**НЭГ.ЕРӨНХИЙ ЗҮЙЛ**

Энэхүү үнэлгээний ажлын зорилго нь Хууль тогтоомжийн тухай хуулийн[[1]](#footnote-1) 8 дугаар зүйлийн 8.1.4 дэх заалтад заасны дагуу Зохицуулах үйлчилгээтэй хүнсний тухай хуулийн төслийн зүйл, хэсэг, заалтад тодорхой шалгуур үзүүлэлтийн дагуу дүн шинжилгээ хийх, үр нөлөөг тооцож, давхардал, хийдэл, зөрчлийг арилгах, хуулийн төслийн зүйл, хэсэг, заалтыг ойлгомжтой, хэрэгжих боломжтой, хүлээн зөвшөөрөгдөх байдлаар боловсруулах болон хуулийн төслийн боловсруулалтын чанарыг сайжруулахад чиглэсэн дүгнэлт, зөвлөмж өгөхөд оршино.

Зохицуулах үйлчлэлтэй хүнсний тухай хуулийн төслийн үр нөлөөг үнэлэх ажиллагааг Засгийн газрын 2016 оны 59 дүгээр тогтоолын[[2]](#footnote-2) 3 дугаар хавсралтаар батлагдсан “Хуулийн төслийн үр нөлөө тооцох аргачлал" /цаашид “аргачлал" гэх/-д заасны дагуу дараах үе шаттайгаар хийнэ. Үүнд:

1. Шалгуур үзүүлэлтийг сонгох
2. Хуулийн төслөөс үр нөлөө тооцох хэсгээ тогтоох
3. Гурав.Урьдчилан сонгосон шалгуур үзүүлэлтэд тохирох шалгах хэрэгслийн дагуу үр нөлөөг тооцох
4. Дөрөв.Үр дүнг үнэлэх,
5. Тав.Дүгнэлт, зөвлөмж өгөх.

Зохицуулах үйлчилгээтэй хүнсний тухай хуулийн төсөл нь дараах бүтэцтэйгээр боловсруулагдсан байна.

* Хуулийн төслийн Нэгдүгээр бүлэгт хуулийн зорилтыг хүн амын эрүүл мэндийг дэмжих, халдварт бус өвчлөлийг бууруулж, хэрэглэгчийн эрхийг хамгаалахад чиглэгдэнэ гэж тусгасан байх ба хуулийн үйлчлэх хүрээг Зохицуулах үйлчлэлтэй хүнсийг импортлох болон албан журмаар баяжуулах хүнсний жагсаалтад зааснаас бусад хүнсийг баяжуулахтай холбоотой харилцаанд үйлчилнэ гэжээ. Харин уг хуулиар хүнсний нэмэлт бүтээгдэхүүн, биологийн идэвхит бүтээгдэхүүнд холбогдох харилцааг зохицуулахгүй байхаар тусгажээ.
* Хуулийн төслийн Хоёрдугаар бүлэгт Зохицуулах үйлчлэлтэй хүнсний үйлдвэрлэл, баталгаажуулалт, худалдаа эрхлэхэд тавигдах үндсэн шалгуурууд тусгагдсан байна. Түүнчлэн хүнсийг албан бусаар баяжуулах буюу хүнсний үйлдвэрлэл эрхлэгч нар батлагдсан орц, хэмжээ, тунгийн дагуу үйлдвэрлэж буй хүнсний бүтээгдэхүүнийг баяжуулж, зах зээлд нийлүүлэх шаардлагуудыг тусгасан байна.
* Хуулийн төслийн Гуравдугаар бүлэгт Зохицуулах үйлчлэлтэй хүнсний үйлдвэрлэл, худалдаа эрхлэхэд төрийн байгууллагуудын чиг, үүрэг оролцоо болон хэрэглээ хяналтын талаар зохицуулжээ.
* Хуулийн төслийн Дөрөвдүгээр зүйлээр хууль тогтоомж зөрчигчдөд хүлээлгэх хариуцлага болон хууль хүчин төгөлдөр үйлчлэх хугацааг тусгасан байна.

**ХОЁР.ХУУЛИЙН ТӨСЛИЙГ ҮНЭЛЭХ ШАЛГУУР ҮЗҮҮЛЭЛТИЙГ**

**СОНГОСОН БАЙДАЛ, ҮНДЭСЛЭЛ**

“Зорилгод хүрэх байдал" гэсэн шалгуур үзүүлэлтийн хүрээнд хуулийн төсөл болон түүний зорилго нь хуулийн төслийн үзэл баримтлалд тусгасан зорилгын хүрээнд боловсруулагдсан болон бодит үндэслэл, шаардлагад нийцэж буй байдал, хуулийн төсөлд тусгагдсан зохицуулалтууд нь төслийн зорилгыг хангахад чиглэсэн болоод хүргэх боломжтой эсэхийг үнэлнэ.

Энэхүү үнэлгээг хийхдээ хуулийн төслийн үзэл баримтлал, танилцуулга, хуулийн төсөлтэй танилцаж хуулийн төсөл боловсруулах болсон үндэслэл, шаардлагыг судлан үзэж хуулийн төслөөс түүний зорилго болон зорилгод хүрэхэд чиглэгдсэн, зорилгыг тодорхой илэрхийлж чадахуйц арга хэмжээ, зохицуулалтыг сонгож авлаа.

“Хүлээн зөвшөөрөгдөх байдал” гэсэн шалгуур үзүүлэлтийн хүрээнд тухайн хуулийн төслийн зохицуулалт иргэд, байгууллагад хэрхэн нөлөөлөх, түүнийг эдгээр этгээдүүд (хуулийн төсөл шууд нөлөөлөх иргэн, хуулийн этгээд) хүлээн зөвшөөрөх эсэхийг шалгана.

Хуулийн төсөлд холбогдох этгээдүүдээс ирүүлсэн санал, талуудын байр суурийг тандах байдлаар уг шалгуур үзүүлэлтэд тохирох шалгах хэрэгслийн дагуу хуулийн төслийн холбогдох зүйл, хэсэг, заалтыг хуулийг дагаж мөрдөх этгээдүүд хүлээн зөвшөөрөх эсэхийг үнэлэх боломжтой байх гэж үзэж энэхүү шалгуур үзүүлэлт сонгосон болно.

“**Ойлгомжтой байдал**” гэсэн шалгуур үзүүлэлтийг хуулийн төсөл нь түүнийг хэрэглэх, хэрэгжүүлэх этгээдүүдэд ойлгомжтой, логик дараалалтай томьёологдсон эсэхийг шалгах үүднээс хуулийн төсөл нь Хууль тогтоомжийн тухай хууль, Хууль тогтоомжийн төсөл боловсруулах аргачлалд заасан шаардлагыг хангасан эсэхийг хянах байдлаар үнэлгээг хийхээр сонголоо.

“Зардал” гэсэн шалгуур үзүүлэлтийн хүрээнд хуулийн төслийн зохицуулалт иргэн, аж ахуйн нэгж, байгууллага болон улсын төсөвт ачаалал, хөнгөлөлтийг үүсгэх, төрийн байгууллагад хуулийн төслийг хэрэгжүүлэхэд үүсэх зардал, уг зардлын улмаас үүсэх үр дагавар зэргийг тооцон судална.

“Харилцан уялдаа” гэсэн шалгуур үзүүлэлтийн хүрээнд тухайн хуулийн төслийн зүйл, заалт өөр хоорондоо болон хүчин төгөлдөр үйлчилж байгаа бусад хууль тогтоомжтой нийцсэн эсэх, мөн төрийн байгууллагын чиг үүрэгтэй давхардсан, зөрчилдсөн эсэх, тухайн чиг үүргийг төрийн байгууллага зайлшгүй хэрэгжүүлэх шаардлагатай эсэх, уг чиг үүргийг төрийн бус байгууллагаар гүйцэтгүүлэх боломжтой эсэхийг шалгана.

Тус үнэлгээний ажлыг хийж гүйцэтгэхдээ хуулийн төслийн зорилго, хамрах хүрээ, зохицуулах асуудалтай уялдуулан, аргачлалд дурдсан 6 шалгуур үзүүлэлтээс хуулийн төслийн үр нөлөөг үнэлж, гарах үр дагаврыг урьдчилан тогтоож чадахуйц дараах шалгуур үзүүлэлтийг сонголоо. Үүнд:

1. Зорилгод хүрэх байдал;
2. Практикт хэрэгжих боломж;
3. Ойлгомжтой байдал;
4. Харилцан уялдаа зэрэг болно.

ГУРАВ.ХУУЛИЙН ТӨСЛӨӨС ҮР НӨЛӨӨГ ҮНЭЛЭХ ХЭСГИЙГ

ТОГТООСОН БАЙДАЛ

Үнэлгээний ажлын энэ хэсэгт аргачлалд заасны дагуу Зохицуулах үйлчлэлтэй хүнсний тухай хуулийн төслөөс үр нөлөөг нь үнэлэх хэсгийг сонгох буюу тогтоож, өмнөх үе шатанд сонгосон шалгуур үзүүлэлттэй үнэлэгдэх зүйл, хэсэг, заалтыг тохируулан үнэлэхэд бэлтгэх юм. Эдгээр үнэлэгдэх зүйл, хэсэг, заалтыг сонгохдоо хууль зүйн хувьд шууд үр дагавар үүсгэж байгаа буюу голлох ач холбогдолтой, үзэл баримтлалын буюу зарчмын шинжтэй, мөн анхаарах шаардлагатай заалтуудыг сонгож авсан болно.

Өөрөөр хэлбэл, тус хуулийн төслийн үр нөлөөг үнэлэхдээ товч бөгөөд оновчтой байх үүднээс хуулийн төслөөс шинэлэг, хууль зүйн үр дагавар бий болгож буй, агуулгын хувьд чухал ач холбогдолтой, мөн асуудал дагуулах магадлалтай, анхаарах шаардлагатай зааптуудыг сонгож, тухайн сонгосон зүйл, заалтын үр нөлөөг судлан үнэлэх болно. Шалгуур үзүүлэлт бүрийн хүрээнд үнэлэгдэх зүйл, хэсэг, заалтыг тоймловол:

Хүснэгт 2

Сонгосон шалгуур үзүүлэлтийн дагуу үр нөлөөг үнэлэхэд хамруулах хэсэг, түүнийг шалгах хэрэгсэлийг хүснэгтийн дагуу тогтоолоо. Үүнд:

|  |  |  |  |
| --- | --- | --- | --- |
| **Д/д** | **Шалгуур**  **үзүүлэлт** | **Үр нөлөөг үнэлэх**  **хэсэг** | **Шалгах хэрэгсэл** |
|  | Зорилгод хүрэх байдал | Хуулийн төслийн зохицуулалтыг бүхэлд нь | Хуулийн төслийн үзэл баримтлалд тусгасан хуулийн төсөл боловсруулах болсон үндэслэл, хэрэгцээ шаардлагад хуулийн төслийн зорилго, зорилт, зохицуулалтууд нь нийцэж байгаа эсэхэд дүн шинжилгээ хийх үүднээс хуулийн төслийн үзэл баримтлалтай танилцаж, үзэл баримтлал болон хуулийн төслийн зорилго, түүнийг хангахад чиглэсэн зохицуулалтуудыг харьцуулах байдлаар дүн шинжилгээ хийнэ.  Хуулийн төслийн зохицуулалтыг дагаж мөрдөх буюу хэрэгжүүлэх боломж байгаа эсэх, мөн хэрэгжүүлэх субъект, байгууллага нь хэн байх вэ гэдгийг Хууль тогтоомжийн тухай хуулийн хүрээнд шалгах. |
|  | Ойлгомжтой байдал | Хуулийн төслийн зохицуулалтыг бүхэлд нь | Хуулийн төсөл нь боловсруулалтын хувьд Хууль тогтоомжийн тухай хуулийн Дөрөвдүгээр бүлэгт болон Хууль тогтоомжийн төсөл боловсруулах аргачлалд заасан шаардлагыг хангасан эсэхийг, түүнчлэн хэрэглэх, хэрэгжүүлэх этгээдүүд хуулийг ойлгож хэрэглэх, хэрэгжүүлэх боломжтой байдлаар боловсруулагдсан эсэхийг шалгахын тулд хуулийн төслийг бүхэлд нь сонгон авна. /Хуулийн төсөл 4 бүлэг, 13 зүйлтэй./  Хууль тогтоомжийн тухай хуулийн 29, 30 дугаар зүйл, хууль тогтоомжийн төсөл боловсруулах аргачлалд заасан шаардлагыг хангасан эсэхийг шалгах. |
|  | Харилцан  уялдаа | Хуулийн төслийн зохицуулалтыг бүхэлд нь | Зохицуулах үйлчлэлтэй хүнсний тухай хуулийн төслийн зүйл, хэсэг, заалт нь өөр хоорондоо болон хүчин төгөлдөр үйлчилж буй бусад хууль тогтоомжтой нийцэж буй эсэхийг “харилцан уялдаа” шалгуур үзүүлэлтийн тусламжтайгаар тогтоох юм. Уг шалгуур үзүүлэлтээр хуулийн төслийн зохицуулалтыг үнэлэхдээ тодорхой стандарт асуултуудад хариулах замаар зохицуулалт нэг бүрийн уялдаа холбоог шалгах тул хуулийн төслийн тодорхой зүйл, хэсэг, заалт, зохицуулалтыг бус төслийг бүхэлд нь сонгон авч үнэлэх нь зүйтэй байна. Энэ шалгуур үзүүлэлтийн хүрээнд хуулийн төслийг бүхэлд нь энэхүү шалгуур үзүүлэлтээр үнэлэх юм.Хуулийн төслийн уялдаа холбоог шалгах |

**ДӨРӨВ.ШАЛГУУР ҮЗҮҮЛЭЛТЭД ТОХИРОХ ШАЛГАХ ХЭРЭГСЛИЙН ДАГУУ**

**ХУУЛЬ ТОГТООМЖИЙН ТӨСЛИЙН ҮР НӨЛӨӨГ ҮНЭЛЭХ**

Өмнөх үе шатанд сонгосон шалгуур үзүүлэлтийн дагуу үнэлэх хуулийн төслийн зохицуулалтыг тухайн шалгуур үзүүлэлтэд тохирох шалгах хэрэгслийг ашиглан хууль тогтоомжийн үр нөлөөг үнэлэх юм. Шалгуур үзүүлэлтийг дараах шалгах хэрэгслийн дагуу хуулийн төслийн үр нөлөөг үнэлэх болно.

**4.1.ЗОРИЛГОД ХҮРЭХ БАЙДАЛ ШАЛГУУР ҮЗҮҮЛЭЛТИЙН ҮНЭЛГЭЭ:**

Хуулийн төслийн үзэл баримтлал, хуулийн төслийн бүтэц, зохицуулах харилцаа, хамрах хүрээ, агуулгад дүн шинжилгээ хийж үзвэл:

1. Зохицуулах үйлчлэлтэй хүнс үйлдвэрлэх, худалдаалах, импортлох үйл ажиллагааг эрх зүйн зохицуулалтаар хангах,
2. Иргэдийг халдварт бус өвчлөлөөс урьдчилан сэргийлэх, зохицуулах үйлчлэлтэй хүнсний хэрэглээг дэмжих,

Дээр дурдсан зорилтуудыг хангах чиглэлээр тодорхой зохицуулалтыг хуулийн төсөлд тусгасан байдлыг шалгаж үзвэл:

**Зорилт-1.** **Зохицуулах үйлчлэлтэй хүнс үйлдвэрлэх, худалдаалах, импортлох үйл ажиллагааг эрх зүйн зохицуулалтаар хангах,**

Энэ зорилтын хүрээнд хуулийн төслийн 2 дугаар бүлгээр зохицуулах үйлчлэлтэй хүнс үйлдвэрлэгчид тавигдах шаардлага, энэ төрлийн бүтээгдэхүүнийг баталгаажуулах зохицуулалтыг тусгасан байна. Монгол Улсад үйл ажиллагаа явуулж буй хүнс үйлдвэрлэгч нараас голдуу махны үйлдвэрүүд НАССР нэвтрүүлсэн байх ба ийнхүү баталгаажуулахад үйлдвэрлэл эрхлэгчээс санхүүгийн чадавхи, хугацаа шаардахаар байна. Нөгөө талаар үйлдвэрлэгчид тавигдах шаардлагыг биелүүлснээр зохицуулах үйлчлэлтэй хүнсийг баталгаажуулах, цаашлаад халдварт бус өвчлөлийг бууруулахад чухал ач холбогдолтой зохицуулалт болсон байна.

Харин зохицуулах үйлчлэлтэй хүнсийг баталгаажуулах нь хуулийн төслийн гол зорилт байтал энэхүү гол харилцааг буюу эрүүл мэндийн мэдэгдэл бүхий **з**охицуулах үйлчлэлтэй хүнсийг баталгаажуулах, бүртгэх журмыг **Эрүүл мэндийн асуудал эрхэлсэн төрийн захиргааны төв байгууллага, Хүнсний асуудал эрхэлсэн төрийн захиргааны төв байгууллага хамтран батлахаар зохицуулсан байна. Энэ нь хуулийн зохицуулалтыг бүрхэгдүүлж байна.**

Зохицуулах үйлчлэлтэй хүнс үйлдвэрлэх, импортлох үйл ажиллагаанд хяналт тавих журмыг Эрүүл мэндийн болон Хүнсний асуудал эрхэлсэн төрийн захиргааны төв байгууллагын саналыг үндэслэн мэргэжлийн хяналтын асуудал хариуцсан төрийн захиргааны байгууллагын дарга батлахаар зохицуулсан нь энэ төрлийн хүсний үйлдвэрлэл, хэрэглээнд төрийн хяналт тогтоох боломжийг бүрдүүлсэн байна.

**Зорилт-2. Иргэдийг халдварт бус өвчлөлөөс урьдчилан сэргийлэх, зохицуулах үйлчлэлтэй хүнсний хэрэглээг дэмжих**

Зохицуулах үйлчлэлтэй хүнсний ач холбогдол, эрүүл мэндэд үзүүлэх нөлөөллийн мэдээлэл, сурталчилгааг Эрүүл мэндийг асуудал эрхэлсэн төрийн захиргааны төв байгууллага хариуцан хэрэгжүүлэхээр хуулийн төсөлд тусгасан ба үүний үр нөлөөг судлах судалгааны ажлыг гүйцэтгэн Хүнсний аюулгүй байдлын зөвлөлд хариуцан танилцуулж байхаар хуульчилсан байна.

Түүнчлэн хуулийн төсөлд Засгийн газар зохицуулах үйлчлэлтэй хүнсний үйлдвэрлэл, хэрэглээг дэмжих үндэсний хөтөлбөр баталж, хэрэгжүүлэхээр хуулийн төсөлд тусгасан нь зохицуулах үйлчлэлтэй хүнсний хэрэглээ, үйлдвэрлэлийг дэмжих замаар иргэдийн эрүүл мэндийг сахин хамгаалах ач холбогдолтой байна. Гэсэн хэдий ч Хөгжлийн бодлого, төлөвлөлт, түүний удирдлагын тухай хуультай зөрчилдсөн байна.

**4.2. “ПРАКТИКТ ХЭРЭГЖИХ БОЛОМЖ ШАЛГУУР ҮЗҮҮЛЭЛТИЙН ХҮРЭЭНД ХИЙСЭН ҮНЭЛГЭЭ:**

Төслийн 2 дугаар бүлэгт заасан зохицуулалтуудыг “Практикт хэрэгжих боломж” шалгуур үзүүлэлтээр шалган бодит байдалд хэрэгжих боломжтой эсэхийг тодруулахыг зорьлоо.

Энэхүү шалгуур үзүүлэлтийн хүрээнд хуулийн төслийг ХХААХҮЯ-ны цахим хуудаст байршуулан олон нийтээр хэлэлцүүлж, санал цуглуулах, салбарын эрдэмтэн, мэргэжилтнүүдээс санал авах зэрэг ажиллагааг гүйцэтгэж, санал авсан. Энэхүү саналыг нэгтгэн судалж, хуулийн төслийг эцэслэн боловсруулснаар практикт хэрэгжих боломж бүрдэнэ.

**4.3.“ОЙЛГОМЖТОЙ БАЙДАЛ” ШАЛГУУР ҮЗҮҮЛЭЛТИЙН ХҮРЭЭНД ХИЙСЭН ҮНЭЛГЭЭ**

Хуулийн төсөл нь хэрэгжүүлэх, хэрэглэх этгээдүүдэд ойлгомжтой байдлаар томьёологдсон эсэхийг шалгах үүднээс судлаачийн зүгээс хуулийн төслийн ойлгомжтой байдалд дүн шинжилгээ хийсэн болно.

4.3.1. Хуулийн зохицуулах харилцааны хувьд:

Хуулийн төслийн 1.2-т “Энэ хуулийн зорилт нь зохицуулах үйлчлэлтэй хүнсийг үйлдвэрлэх, импортлох, худалдаалах, баталгаажуулах, эдгээр үйл ажиллагаанд төрөөс хяналт тавихтай холбоотой харилцааг зохицуулахад оршино.” гэж заасан боловч уг хуулиар зохицуулбал зохих гол харилцааг Хүнсний тухай хуулийн зохицуулалт эшилсэн мөн журмаар зохицуулахаар төсөлд тусгасан.

8.2-т “Зохицуулах үйлчлэлтэй хүнсийг худалдаалах, импортлоход Хүнсний тухай хуулийн 4.1.4-т заасныг баримтална.”,

11.2-т **“Зохицуулах үйлчлэлтэй хүнсний үйлдвэрлэл, импорт, худалдаанд т**авих хяналтын журмыг мэргэжлийн хяналтын байгууллага батална.”.

Хуулийн төслийн дээрх зохицуулалтаас үзвэл зохицуулах үйлчлэлтэй хүнсний тухай хуулийн худалдаа, импортод тавигдах нарийвчилсан зохицуулалтуудыг орхигдуулсан байна.

4.3.2. Хуульд хэрэглэсэн нэр томьёоны хувьд:

Хууль тогтоомжийн тухай хуульд зааснаар хуулийн төсөлд “үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих” шаардлага тавигддаг. Гэтэл хуулийн төслийн дор дурдсан хэсэг, заалтуудад “эрх бүхий”, “холбогдох” гэсэн нэр томьёог ашигласан байна. Үүнийг судлаачийн зүгээс хуулийг хэрэгжүүлэх байгууллага, хувь хүнд ойлгомжгүй байдал үүсгэх төдийгүй хуулийн хийдэл үүсгэхээр байна гэж дүгнэж байна.

4.1.3.“хүнсийг албан бус журмаар баяжуулах” гэж хүнсний чиглэлийн үйл ажиллагаа эрхлэгч нь өөрийн санаачлагаар, сайн дурын үндсэн дээр зах зээлийн эрэлтэд тулгуурлан эрх бүхий байгууллагаас баталсан удирдамжийн хүрээнд хүнс баяжуулах үйл ажиллагааг;

5.7.Тухайн хүнсний бүтээгдэхүүн нь эрх бүхий байгууллагаас тогтоосон тун хэмжээ, шаардлагыг хангасан тохиолдолд хүнсний чиглэлийн үйл ажиллагаа эрхлэгч нь бүтээгдэхүүндээ “Шимт бодисын үйлчлэлийн мэдэгдэл”-ийг хэрэглэж болно.

**6.1.1.зохицуулах үйлчлэлтэй хүнсийг холбогдох журмын дагуу баталгаажуулж, бүртгүүлсэн байх;**

**6.1.2.хүнсний сав, баглаа боодол, шошгонд Хүнсний бүтээгдэхүүний аюулгүй байдлыг хангах тухай хуулийн 12 дугаар зүйлд зааснаас гадна** “эрүүл мэндийн мэдэгдэл” болон холбогдох **тэмдэг, тэмдэглэгээг тусгах;**

**7.2.1.эрх бүхий байгууллагаас баталсан удирдамж, хэмжээг баримтлан баяжуулсан хүнс үйлдвэрлэх;**

8.1.Зохицуулах үйлчлэлтэй хүнсийг импортлоход холбогдох эрх бүхий байгууллагаас баталсан удирдамж, стандарт, журмыг баримтална.

Түүнчлэн хуулийн төслийн 3.1-т “Энэ хууль нь Зохицуулах үйлчлэлтэй хүнсийг импортлох болон албан журмаар баяжуулах хүнсний жагсаалтад зааснаас бусад хүнсийг баяжуулахтай холбоотой харилцаанд үйлчилнэ” гэж тусгасан байх бөгөөд Баяжуулсан хүнсний тухай хуулийн 3.2-т “... албан журмаар баяжуулан үйлдвэрлэж байгаа” гэсэн нэр томьёог хэрэглэсэн байна. Иймд хүчин төгөлдөр үйлчилж байгаа хуульд хэрэглэсэн нэр томьёог хэрэглэх нь зүйтэй гэж үзэж байна.

4.3.3.Найруулгын хувьд:

Төслийн 4.1.4-т “эрүүл мэндийн мэдэгдэл” гэж тухайн хүнс, эсхүл түүний орц болон эрүүл мэндийн хооронд харилцан хамааралтайг нотолж эрх бүхий байгууллагаар баталгаажуулсан шошгоны тайлбар мэдээллийг” гэж тусгасан нь нэг талаас эрх бүхий байгууллага чухам аль байгууллага болох нөгөө талаас тухайн эрх бүхий байгууллага нь хүнсний бүтээгдэхүүний шошгыг баталгаажуулах мэтээр уншигдахаар байна. Иймд, уг заалтыг

4.1.4.“эрүүл мэндийн мэдэгдэл” гэж хүнсний бүтээгдэхүүний шошго дээрх тухайн хүнс, эсхүл түүний орц болон эрүүл мэндийн хооронд харилцан хамааралтайг нотолж эрх бүхий байгууллагаар баталгаажуулсан тайлбар мэдээллийг-гэж найруулгыг сайжруулах шаардлагатай гэж үзэж байна.

Энэхүү шалгах хэрэгслийн дагуу хуулийн төслийг хууль тогтоомжийн тухай хуулийн 29 дүгээр зүйлд заасан хууль тогтоомжийн төслийн эх бичвэрийн агуулгад тавих нийтлэг шаардлага, 30 дугаар зүйлд заасан хуулийн төслийн хэл зүй, найруулгад тавих нийтлэг шаардлагад нийцүүлэн боловсруулсан эсэхийг шалгасан. Үүнд:

|  |  |  |
| --- | --- | --- |
| № | Шалгах асуулт | Шаардлагыг хангасан эсэх |
| 1. | 29.1.1. Монгол Улсын Үндсэн хууль, Монгол Улсын Олон улсын гэрээнд нийцсэн, бусад хууль үндэсний аюулгүй байдлын үзэл баримтлалтай уялдсан байх | Уг шаардлагыг хангасан байна. |
| 2. | 29.1.2.тухайн хуулиар зохицуулах нийгмийн харилцаанд хамаарах асуудлыг бүрэн тусгасан байх; | Хуулийн төсөлд тусгаснаар хуулийн зорилт нь зохицуулах үйлчлэлтэй хүнсийг үйлдвэрлэх, импортлох, худалдаалах, баталгаажуулах, эдгээр үйл ажиллагаанд төрөөс хяналт тавихтай холбоотой харилцааг зохицуулахад оршино гэж заасан боловч төсөлд зохицуулах үйлчлэлтэй хүнсийг импортлох худалдах талаарх зохицуулалтыг тодорхой тусгаагүй байна. Судлаачийн зүгээс зохицуулах үйлчлэлтэй хүнсний импорт худалдаатай холбоотой зохицуулалт Хүнсний тухай хууль болон бусад хууль тогтоомжоорр зохицуулагдаж байгаа тул давхардуулан хуульчлах шаардлагагүй гэж үзэж байна. |
| 3. | 29.1.3.тухайн хуулиар зохицуулах нийгмийн харилцааны хүрээнээс хальсан асуудлыг тусгахгүй байх; | Уг шаардлагыг хангасан байна. |
| 4. | 29.1.4.тухайн хуулиар зохицуулах нийгмийн харилцаанд үл хамаарах хуульд нэмэлт, өөрчлөлт оруулах буюу хүчингүй болсонд тооцох тухай заалт тусгахгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 5. | 29.1.5.зүйл, хэсэг, заалт нь хоорондоо зөрчилгүй байх | Судалгаагаар энэ төрлийн зөрчилтэй асуудал тогтоогдоогүй. |
| 6. | 29.1.6.хэм хэмжээ тогтоогоогүй, тунхагласан шинжтэй буюу нэг удаа хэрэгжүүлэх заалт тусгахгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 7. | 29.1.7.бусад хуулийн заалтыг давхардуулан заахгүйгээр шаардлагатай бол түүнийг эш татах, энэ тохиолдолд эшлэлийг тодорхой хийж, хуулийн нэр болон хэвлэн нийтэлсэн албан ёсны эх сурвалжийг бүрэн гүйцэд заасан байх; | Монгол Улсын Үндсэн хууль, Төрийн хяналт, шалгалтын тухай хууль, Хүнсний тухай хууль, Хүнсний бүтээгдэхүүний аюулгүй байдлыг хангах тухай хууль, Баяжуулсан хүнсний тухай хууль, Зар сурталчилгааны тухай хуулийг тус тус эшилсэн боловч хуулийн нэр болон хэвлэн нийтэлсэн албан ёсны эх сурвалжийг дурдаагүй байна. |
| 8. | 29.1.8.тухайн хуулиар зохицуулах нийгмийн харилцаа, хуулийн үйлчлэх хүрээ, эрх зүйн харилцаанд оролцогч хүн, хуулийн этгээдийн эрх, үүрэг, зохицуулалтад удирдлага болгох, харгалзан үзэх нөхцөл байдал, нийтийн эрх зүйн этгээдийн чиг үүрэг, эрх хэмжээ, тэдгээрийг биелүүлэх журам; | Судалгаагаар энэ төрлийн зөрчилтэй асуудал тогтоогдоогүй. |
| 9. | 29.1.9.шаардлагатай тохиолдолд эрх зүйн хэм хэмжээг зөрчсөн этгээдэд хүлээлгэх хариуцлагын төрөл, хэмжээ, хуулийн хүчин төгөлдөр болох хугацаа, хууль буцаан хэрэглэх тухай заалт, хуулийг дагаж мөрдөх журмын зохицуулалт, бусад хуулийн зүйл, заалтыг хүчингүй болсонд тооцох, хасах заалт | Хуулийн хүчин төгөлдөр үйлчилж эхлэх хугацааг тусгаагүй. Хууль зөрчсөн этгээдийн үйлдэл гэмт хэргийн шинжгүй бол холбогдох зөрчилд ногдуулах шийтгэл тодорхойгүй байна. |
| 10. | 29.1.10. Шаардлагатай тохиолдолд бусад хуульд нэмэлт, өөрчлөлт оруулах болон бусад хууль хүчингүй болсонд тооцох тухай дагалдах хуулийн төслийг боловсруулсан байх. | Үзэл баримтлалын төсөлд тусгасан дагалдан гарах хуулийн төслийг боловсруулаагүй байна. |
| 11. | 29.1.11.хуулийн төсөл нь хуулийн зорилго гэсэн зүйлтэй байж болох бөгөөд зорилгод тус хуулиар хангахаар зорьж байгаа иргэний үндсэн эрх, бэхжүүлэх үндсэн зарчим, хүрэх үр дүнг тусгана. | Түүнчлэн хуулийн төслийн зорилгод ... хэрэглэгчийн эрхийг хамгаалахад чиглэгдэнэ гэж заасан боловчт төслөөс үзвэл хуулийг хэрэгжүүлснээр хэрэглэгчийн эрх хамгаалагдах боломж нь мэдээлэл авахаас бусдаар хангалттай бус байна. |

|  |  |
| --- | --- |
| **Хууль тогтоомжийн тухай хуулийн 30 дугаар зүйлд заасан Хуулийн төслийн хэл зүй, найруулгад тавих нийтлэг шаардлага.** | |
| 30.1.1.Монгол Улсын Үндсэн хууль, бусад хуульд хэрэглэсэн нэр томьёог хэрэглэх; | Энэ шаардлагад нийцэж байна. |
| 30.1.2.нэг нэр томьёогоор өөр өөр ойлголтыг илэрхийлэхгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 30.1.3.үг хэллэгийг монгол хэл бичгийн дүрэмд нийцүүлэн хоёрдмол утгагүй товч, тодорхой, ойлгоход хялбараар бичих; | Хуулийн төслийн 4.1.3, 5.7, 6.1.1, 6.1.2, 7.2.1, 8.1-т “холбогдох”, “эрх бүхий” гэх үгийг сонгосон байх ба энэ нь хууль хэрэглэгчид ойлгомжгүй байдал үүсгэхээр байна. |
| 30.1.4.хүч оруулсан нэр томьёо хэрэглэхгүй байх; | Судалгаагаар энэ төрлийн зөрчилтэй асуудал тогтоогдоогүй. |
| 30.1.5.жинхэнэ нэрийг ганц тоон дээр хэрэглэх. | Судалгаагаар энэ төрлийн зөрчилтэй асуудал тогтоогдоогүй. |

**4.4.“ХАРИЛЦАН УЯЛДАА” ШАЛГУУР ҮЗҮҮЛЭЛТИЙН ҮНЭЛГЭЭ**

Энэ шалгуур үзүүлэлтийн хүрээнд хуулийн төслийн зохицуулалт нь хүчин төгөлдөр бусад хууль тогтоомжтой болон өөр хоорондоо болон Монгол Улсын бусад хууль тогтоомжтой харилцан уялдаж нэгдмэл болж чадаж байгаа эсэх асуудлыг тогтоох юм.

Хуулийн төсөлд хууль хүчин төгөлдөр үйлчлэх хугацааны талаар тодорхой заагаагүй ба зохицуулах асуудал нь хууль хэрэгжих бэлтгэл шаардсан арга хэмжээ тусгагдсан байх тул хуулийн төсөлд хүчин төгөлдөр дагаж мөрдөх хугацааг тогтоохдоо үүнийг анхаарвал зохино. Түүнчлэн хуулийн төслийг дагалдан гарах Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оуулах тухай хуулийн төслийг хамтад боловсруулах нь зүйтэй байна.

|  |  |  |
| --- | --- | --- |
| № | Асуулт | Хариулт буюу дүн шинжилгээ |
| 1 | Хуулийн төслийн зохицуулалт тухайн хуулийн зорилттой нийцэж байгаа эсэх | Төсөлд хуулийн зорилт нь “зохицуулах үйлчлэлтэй хүнсийг үйлдвэрлэх, импортлох, худалдаалах, баталгаажуулах, эдгээр үйл ажиллагаанд төрөөс хяналт тавихтай холбоотой харилцааг зохицуулахад оршино.” гэж тусгасан боловч импортлох, худалдаалах, баталгаажуулах зэрэг хуулийн гол гол харилцааг журмаар зохицуулахаар боловсруулсан байна. |
| 2 | Хуулийн төслийн 2 дугаар зүйлд заасан “Хууль тогтоомж” гэсэн хэсэгт заасан хуулиудын нэр тухайн харилцаанд хамаарах хууль мөн эсэх | Хуулийн төслийн 2.1-д заасан хуулиуд нь Зохицуулах үйлчлэлтэй хүнсний тухай хуулийн төслөөр зохицуулах харилцаанд хамаарах хуулиуд байна. |
| 3 | Хуулийн төсөлд тодорхойлсон нэр томьёо тухайн хуулийн төслийн болон бусад хуулийн нэр томьёотой нийцэж байгаа эсэх | Төслийн 5.5, 5.7, 6.1.3, 9.2.2, 9.2.4-т тус тус хэрэглсэн нэр томьёо нь төслийн 4.1.4, 4.1.5, 4.1.7-д хэрэглэсэн нэр томьёотой зөрчилдөж байна. |
| 4 | Хуулийн төслийн зүйл, заалт төслийн бусад заалттай нийцэж байгаа эсэх | Төслийн 5.5 болон 5.6, 9.4 болон 12.2 дахь хэсгүүд хоорондоо зөрчилтэй байна. |
| 5 | Хуулийн төслийн зүйл, заалт бусад хуулийн заалттай нийцсэн эсэх | Төслийн 4.1.1-т “зохицуулах үйлчлэлтэй хүнс” гэж хүний бие махбодыг бүхэлд нь эсвэл тодорхой эрхтэн системийн үйл ажиллагааг дэмжих биологийн идэвхит нэгдэл агуулсан ижил төрлийн энгийн хүнснээс илүү эрүүл мэндийн ашиг тус үзүүлэх, өдөр тутмын хүнсний хэрэглээний нэг хэсэг болж хэрэглэгдэх зориулалт бүхий боловсруулсан болон байгалийн гаралтай хүнсийг /**тун, капсул болон хүнсний нэмэлт бүтээгдэхүүн хэлбэртэй бус**/; гэж тусгасан байх ба хаалтад хийсэн нэмэлт тайлбар нь Хүнсний тухай хуулиар тодорхойлсон “хүнс” гэх тодорхойлолтод орохгүй тул зөрчил үүсгэхээр байна. |
| 6 | Хуулийн төслийн зүйл, заалт тухайн хуулийн төслийн болон бусад хуулийн заалттай давхардсан эсэх | Төслийн 9.2.5 болон 11.1 давхардсан. |
| 7 | Хуулийн төслийг хэрэгжүүлэх этгээдийг тодорхой тусгасан эсэх | Хуулийн төсөлд уг хуулийн төслийг хэрэгжүүлэх этгээдийг тодорхой тусгасан. |
| 8 | Хуулийн төсөлд шаардлагатай зохицуулалтыг орхигдуулсан эсэх | Төслийн 11 дүгээр зүйлд Зохилцуулах үйлчлэлтэй хүнсний үйлдвэрлэл, худалдаа, импортод тавих төрийн хяналтыг тусгахдаа хяналт хэрэгжүүлж буй улсын байцаагчийн бүрэн эрхийг тодорхой зохицуулалгүй үлдээсэн байна. |
| 9 | Хуулийн төсөлд төрийн байгууллагын гүйцэтгэх чиг үүргийг давхардуулан тусгасан эсэх | Хуулийн төслөөр төрийн байгууллагын гүйцэтгэх чиг үүргийг давхардуулан тусгасан зохицуулалт байхгүй. |
| 10 | Төрийн байгууллагын чиг үүргийг төрийн бус байгууллага, мэргэжлийн холбоодоор гүйцэтгүүлэх боломжтой эсэх | Төрийн бус байгууллагаар гүйцэтгүүлэх боломжтой чиг үүрэг байхгүй. |
| 11 | Татварын хуулиас бусад хуулийн төсөлд албан татвар, төлбөр, хураамж тогтоосон эсэх | Татвар хураамж тогтоосон хэсэг байхгүй. |
| 12 | Тухайн хуулийн төсөлд тусгасан тусгай зөвшөөрөлтэй холбоотой зохицуулалтыг Аж ахуйн үйл ажиллагааны тусгай зөвшөөрлийн тухай хуульд тусгасан эсэх | Аж ахуйн үйл ажиллагааны тусгай зөвшөөрөлтэй холбоотой зохицуулалт байхгүй. |
| 13 | Монгол Улсын Үндсэн хууль болон Монгол Улсын олон улсын гэрээнд заасан хүний эрхийг хязгаарласан зохицуулалт тусгасан эсэх | Ийм төрлийн зохицуулалт байхгүй. |
| 14 | Хуулийн төслийн зүйл, заалт жендэрийн эрх тэгш байдлыг хангасан эсэх | Хуулийн төсөл нь жендэрийн эрх тэгш байдлын асуудлыг хөндөөгүй. |
| 15 | Хуулийн төсөлд шударга бус өрсөлдөөнийг бий болгоход чиглэсэн заалт тусгагдсан эсэх | Хуулийн төсөлд шударга бус өрсөлдөөнийг бий болгоход чиглэсэн заалт тусгагдаагүй. |
| 16 | Хуулийн төсөлд авлига, хүнд суртлыг бий болгоход чиглэсэн заалт тусгагдсан эсэх | Хуулийн төсөлд авлига, хүнд суртлыг бий болгоход чиглэсэн заалт тусгагдаагүй. |
| 17 | Хуулийн төсөлд тусгасан хориглосон хэм хэмжээг зөрчсөн этгээдэд хүлээлгэх хариуцлагын талаар тодорхой тусгасан эсэх | Хуулийн төсөлд хууль зөрчигчид хүлээлгэх хариуцлагын талаар тусгасан. |

**ТАВ.ДҮГНЭЛТ, ЗӨВЛӨМЖ**

Судлаачийн зүгээс Зохицуулах үйлчлэлтэй хүнсний тухай хуулийн төслийн үр нөлөөг Засгийн газрын 2016 оны 59 дүгээр тогтоолын 3 дугаар хавсралтаар батлагдсан “Хууль тогтоомжийн төслийн үр нөлөөг үнэлэх аргачлал”-ын дагуу үнэлэх ажиллагааг хийлээ.

Хуулийн төслийн үнэлгээг хийхдээ Засгийн газрын 2016 оны 59 дүгээр тогтоолын 3 дугаар хавсралтаар баталгдсан аргачлалыг чанд баримтлан, аргачлалд заасан дараах шалгуур үзүүлэлтийг сонгон авч, уг шалгуур үзүүлэлтийг илтгэх зүйл, хэсэг, заалт бүрийг үнэлэв. Үүнд:

* Зорилгод хүрэх байдал
* Практикт хэрэгжих боломж
* Ойлгомжтой байдал
* Харилцан уялдаа

Хуулийн төсөлтэй холбоотой санал, дүгнэлтийг шалгуур үзүүлэлт бүрийн хэсэгт тодорхой дэлгэрэнгүй бичсэн бөгөөд түүнийг дараах байдлаар хураангуйлан тоймлож байна.

Хуулийн төслийн зорилго, зорилтын хүрээнд зохицуулагдахаар гол гол харилцааг тухайн асуудал эрхэлсэн төрийн захиргааны төв байгууллага, Засгийн газрын гишүүд батлахаар төсөлд тусгасан нь төслийн зорилгод хүрэх байдлыг сулруулж байна.

Хуулийн төслөөр үүрэг болгож буй заалтуудын эзэн бие тодорхойгүй буюу дийлэнх хэсэг, заалтад “эрх бүхий байгууллага” гэж тусгасан нь хуулийн зохицуулалтыг үнэгүйдүүлэх, хуулийг үр дүнтэй хэрэгжүүлэхэд сөргөөр нөлөөлөхөөр байна.

Хүнсний тухай хуульд Зохицуулах үйлчлэлтэй хүнс болон Баяжуулсан хүнстэй холбоотой харилцааг бие даасан хуулиар зохицуулахаар заасан. Гэтэл Зохицуулах үйлчлэлтэй хүнсний тухай хуулиар Албан журмаар баяжуулан үйлдвэрлэж буй хүнснээс бусад хүнсний үйлдвэрлэл эрхлэгч сайн дураараа үйлдвэрлэж буй хүнсээ баяжуулах харилцаанд үйлчлэхээр хамрах хүрээг тусгасан нь нэгтгэж болохооргүй хоёр харилцааг нэгтгэж хуульчилсан гэж үзэж болохоор байна.

Хүнсний бүтээгдэхүүн үйлдвэрлэл эрхлэгч, худалдагч, импортлогчид уг хуулиар үүрэг үүсгэсэн заалтууд байгаа боловч Зөрчлийн тухай хуульд нэмэлт оруулах тухай хуулийн төсөл боловсруулаагүй байгаа нь уг үүргийн хэрэгжих боломжийг сулруулж байгааг анхаарах шаардлагатай байна.

Хуулийн төслийн уялдаа холбоог хангах, бусад хуультай нийцүүлэх, нэр томьёог жигдлэх, боловсруулалтыг сайжруулах талаарх саналыг “харилцан уялдаа” шалгуур үзүүлэлтийн хүрээнд гаргаж тодорхой бичсэн болно. Түүнчлэн хуулийн төслийн агуулгаас харахад төсөлд тусгагдсан зарим асуудал нь хэрэгжүүлэхэд бэлтгэл ажил хангах тодорхой цаг хугацаа шаардлагатай байх тул хуулийн төсөлд хууль хүчин төгөлдөр үйлчлэх хугацааны талаарх зохицуулалт тусгах нь зүйтэй байна.

-oOo-

1. Төрийн мэдээлэл сэтгүүлийн 2015 оны №25 дугаарт албан ёсоор хэвлэгдсэн. [↑](#footnote-ref-1)
2. Засгийн газрын 2016 оны 01 дүгээр сарын 25-ны өдрийн 59 дүгээр тогтоолоор батлагдсан. [↑](#footnote-ref-2)